ธปท.ลุยขย่มแบงก์พาณิชย์เร่งปล่อยกู้ขึ้นดอกเบี้ยแน่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท. แนะธนาคารขยายสินเชื่อสนับสนุนการฟื้นตัวของเศรษฐกิจ ดอกเบี้ยขึ้นแน่
นายบัณฑิต นิจถาวร รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กล่าวในหัวข้อบทบาทธนาคารพาณิชย์ไทยในปี 2553 ต่อภาวะฟื้นตัวของเศรษฐกิจไทยว่า ขณะนี้เศรษฐกิจไทยอยู่ในช่วงฟื้นตัวทำให้ความจำเป็นในการดำเนินนโยบายอัตราดอกเบี้ยต่ำมีน้อยลง แต่การปรับขึ้นอัตราดอกเบี้ยให้เข้าสู่ภาวะปกติ ธปท. จะดูแลไม่ให้กระทบกับต้นทุนของผู้ประกอบการ ให้ผู้ประกอบการสามารถปรับตัวได้ในภาวะเช่นนี้ และให้เศรษฐกิจโตต่อเนื่อง
ขณะที่ระบบธนาคารพาณิชย์ไทยก็ยังต้องปรับตัวและเผชิญกับภาวะความท้าทายในการขยายสินเชื่อสนับสนุนการฟื้นตัวของเศรษฐกิจ และปรับตัวรองรับการปรับทิศทางนโยบายการเงินหรือการปรับขึ้นดอกเบี้ยขาขึ้นในระยะหลังจากนี้ การบริหารความเสี่ยง และการระวังความผันผวนในตลาดการเงินต่างประเทศ 
อย่างไรก็ตาม การปรับขึ้นดอกเบี้ยเข้าสู่ระดับปกติจะเกิดขึ้นก่อนครึ่งปีหลังอย่างที่ตลาดคาดการณ์หรือไม่ยังไม่สามารถระบุชัดเจนได้ เพราะต้องรอดูข้อมูลเศรษฐกิจ สถานการณ์การเมือง ส่วนภาวะเงินทุนไหลเข้าที่อาจจะมีผลให้ค่าเงินบาทปรับแข็งค่า ซึ่ง ธปท. จะดูให้ไม่ผันผวน 
ศูนย์วิจัยเศรษฐกิจและธุรกิจ ธนาคารไทยพาณิชย์ ออกบทวิเคราะห์ว่า มีโอกาสมากที่ ธปท. จะขึ้นดอกเบี้ยในไตรมาส 2 นี้ (โดยจะมีการประชุมครั้งต่อไปวันที่ 21 เม.ย. และ 2 มิ.ย.) และมองว่าเงินเฟ้อทั่วไปจะเร่งตัวขึ้นจากไตรมาสแรก ไปสูงสุดในไตรมาส 3 ภายใต้สมมติฐานว่ารัฐบาลจะไม่ต่ออายุมาตรการช่วยเหลือค่าครองชีพ
“มีสัญญาณชัดเจนว่า ธปท. ต้องการจะขึ้นดอกเบี้ยในปีนี้แน่ ทั้งนี้อัตราดอกเบี้ยนโยบายในปัจจุบันส่งผลให้อัตราดอกเบี้ยเงินฝากแท้จริงติดลบ ซึ่งหากทิ้งไว้นานเกินไปจะส่งผลต่อวินัยการออมของประชาชน ซึ่งไม่เป็นผลดีในระยะยาว” ไทยพาณิชย์คาด